મેટલ શેરો આકર્ષક: ચડિયાતા દેખાવની ધારણા - NGS Business
મેટલ શેરો આકર્ષક: ચડિયાતા દેખાવની ધારણા-સમાચાર-શેરબજાર-Economic Times Gujarati
મેટલ શેરો આકર્ષક: ચડિયાતા દેખાવની ધારણા
28 Feb 2018, 1532 hrs IST, ET Bureau
શ્રેણીબદ્ધ પ્રયાસો બાદ તેજીવાળા મંદીવાળાની પકડમાંથી બહાર આવવામાં સફળ થયા હતા અને ગયા સપ્તાહે બજાર પોઝિટિવ વલણ સાથે બંધ આવ્યું હતું. નિફ્ટી તેના 10,600ના અવરોધ ઝોનની નજીક છે અને તેજીમાં મોમેન્ટમ આવે તે માટે આ સપાટી કુદાવે તે જરૂરી છે.
આગામી સમયગાળામાં નિફ્ટી 10,700થી 10,300ની રેન્જમાં ટ્રેડ થવાની ધારણા છે અને તેનો બેઝ 10,300ની સપાટીએ હશે. હાલમાં બજાર આ રેન્જમાં કોન્સોલિડેટ થઈ રહ્યું છે અને અમે માનીએ છીએ કે આપણે હજુ પણ ટાઇમ વાઇઝ કરેક્શન હેઠળ છીએ.
હાલમાં કેટલાક અવરોધ છે, જેનાથી વિદેશી સંસ્થાકીય રોકાણકારો (એફઆઇઆઇ)ને વેચવાલી કરવાની ફરજ પડી રહી છે. તેઓ ફેબ્રુઆરીના પ્રારંભથી વેચવાલી કરી રહ્યા છે અને આગામી સમયગાળામાં તે ચાલુ રહેવાની ધારણા છે. તેથી ભારતનું બજાર એશિયાનાં બીજાં બજારો કરતાં ઊતરતો દેખાવ કરી રહ્યું છે. જોકે ઘરેલુ સંસ્થાકીય રોકાણકારો (ડીઆઇઆઇ) પાસે બજારમાં ફાળવણી કરવા માટે હજુ પણ ભંડોળ છે અને તેથી બજાર એક રેન્જમાં જળવાઈ રહ્યું છે.
અમે હાલમાં મેટલ ક્ષેત્ર આકર્ષક લાગે છે. મિડ-કેપ અને સ્મોલ-કેપ શેરોમાં વોલેટિલિટીમાં વધારા સાથે બજાર એક રેન્જમાં ટ્રેડ થઈ રહ્યું હોવા છતાં છેલ્લાં બે સપ્તાહમાં મેટલ શેરોનો દેખાવ પ્રશંસનીય રહ્યો છે. તાજેતરમાં મેટલ શેરોમાં ઘણું કરેક્શન આવ્યું હતું, પરંતુ મેટલના ભાવ હજુ મજબૂત છે અને અમે માનીએ છીએ કે મેટલ ક્ષેત્ર ચડિયાતો દેખાવ કરશે, કારણ કે કોમોડિટીના ભાવમાં વધારો થઈ રહ્યો છે. ફેબ્રુઆરી સિરીઝમાં મંદીવાળાની સંપૂર્ણ પકડ રહી હતી. તેનાથી નિફ્ટી જાન્યુઆરી સિરીઝના બંધ ભાવની સરખામણીમાં આશરે છ ટકા ગબડ્યો હતો.
નિફ્ટીમાં રોલઓવર 62.34 ટકા રહ્યું હતું, જે છેલ્લા ત્રણ મહિનાના સરેરાશ 67.54 ટકા કરતાં નીચું રહ્યું હતું. માર્ચ સિરીઝમાં નિફ્ટી અને બેન્ક નિફ્ટીમાં હાલની ઓપન પોઝિશન ફેબ્રુઆરી સિરીઝની સરખામણીમાં ઘણી નીચી છે, કારણ કે બજાર નવા ટ્રિગર્સની રાહ જોઈ રહ્યું છે. આ સપ્તાહે જીડીપી અને આઇપીપી સહિતના આર્થિક ડેટા બજારની દિશા નિર્ધારિત કરશે.
ટ્રેડર્સે શેરોમાં હાલની તેજીનો ઉપયોગ કરીને તેમની પોઝિશનમાં ઘટાડો કરવો જોઈએ. જો નિફ્ટી 10,600થી ઊંચે બંધ આવશે તો આપણને બજારમાં વિશ્વાસ મળશે, નહીં તો બજારમાં અવરોધ આવી શકે છે અને તેમાં ઘટાડાની ધારણા છે. ડાઉનસાઇડના કિસ્સામાં નિફ્ટીએ 10,300ની સપાટી જાળવી રાખી શકે છે, પરંતુ તે તેના કરતાં નીચે બંધ આવશે તો આગામી સપોર્ટ 10,000 બનશે.